舟行著淺夜泊中流
作者：趙鼎
朝代：宋

paragraphs: 雪漲秦淮水，春生白鷺洲。
洲前棹歌發，送此一葉舟。
轉柂起帆席，快甚誰能収。
舟師拙於事，遂作中灘留。
支撐莫動搖，喘汗徒呀咻。
彈繩測河道，篙竿伺潮頭。
疏篷雞栅低，兀坐如拘囚。
仰羨雙飛鵠，安得從之遊。
日落暮雲碧，波光澹如秋。
四顧渺無極，黯黯令人愁。
黒風卷半夜，大浪掀中流。
傲兀不能寢，取酒聊相酬。
人生天地間，大海一浮漚。
風水審如此，蛟龍應見求。
未脫干戈地，敢爲身世謀。
醉酣還就枕，吾已信沉浮。